सुलोचना को लगने लगा कि घर में किसी को भी उसकी परवाह नहीं है. दो दिन पहले की घटना के बाद तो उसकी इस धारणा की पुष्टि भी हो गई. रविवार का दिन था, रवि तथा बच्चे सब एक साथ ड्रॉईंगरूम में बैठे बात कर रहे थे. दोपहर को खाने के बाद कुछ देर आराम करने के पश्‍चात जब अपने कमरे से निकली तो ड्रॉईंगरूम से सबकी मिली-जुली आवाज़ें आ रही थीं, बीच-बीच में अपना नाम आने से उसे उत्सुकता हुई कि आख़िर सब उसके सम्बन्ध में क्या बात कर रहे हैं? यह जानने के लिए वह उसे जैसे ही ड्रॉईंगरूम की ओर बढ़ी कि उसे देखते ही कुणाल ने अपने हाथ में रखे काग़ज़ को अपने पीछे छुपा लिया.